**Stanovisko**

**Dozornej rady Sociálnej poisťovne**

**k návrhu strategických zámerov činnosti Sociálnej poisťovne**

**na obdobie rokov 2021 - 2026**

Návrh strategických zámerov činnosti Sociálnej poisťovne predstavuje základný riadiaci dokument rozvoja Sociálnej poisťovne. Dokument je vypracovaný v súlade s Metodikou a inštitucionálnym rámcom tvorby verejných stratégií schválenou uznesením vlády Slovenskej republiky č. 197/2017.

Predkladaný materiál prezentuje východiská tvorby strategických zámerov a cieľov, charakterizuje hierarchiu a logiku cieľov poisťovne, predstavuje strategické zámery a opisuje strategické ciele.

Východiskom návrhu strategických zámerov a cieľov je analýza súčasného stavu činností poisťovne, revízia strategických zámerov a realizovaných činností v predchádzajúcom období, vízia a poslanie Sociálnej poisťovne.

Strategické zámery Sociálnej poisťovne vytvárajú základný rámec dlhodobého rozvoja poisťovne so zameraním na zvyšovanie spokojnosti klientov poisťovne, informatizáciu procesov poisťovne, efektívneho riadenia vnútorných zdrojov poisťovne a zvyšovanie výkonnosti a spokojnosti zamestnancov.

Strategické zámery budú dosahované prostredníctvom dvanástich vzájomne súvisiacich strategických cieľov. Ich naplnenie prostredníctvom konkrétnych opatrení v podobe riadených zmien zvýši kvalitu elektronických aj kontaktných služieb poisťovne, zvýši efektívnosť procesov prostredníctvom elektronizácie, automatizácie, digitalizácie a reštrukturalizácie organizačného usporiadania poisťovne, zvýši kvalitu a flexibilitu rozhodovacích procesov zabezpečením konsolidovaných údajov integrovaných z viacerých informačných systémov a vytvorí podmienky na zvyšovanie výkonnosti a spokojnosti zamestnancov modernizáciou systému riadenia ľudských zdrojov a formovania kultúry poisťovne. Garantom realizácie strategických opatrení, naplnenia strategických cieľov a dosiahnutia strategických zámerov bude projektová kancelária Sociálnej poisťovne, ktorá zabezpečí rozvoj činnosti poisťovne v súlade s metodikou projektového riadenia rozvojových aktivít. Zásadným rozhodnutím je realizácia vybraných projektov v oblasti informačných technológií vlastnými personálnymi kapacitami poisťovne s využitím finančných prostriedkov Európskej únie.

Dozorná rada Sociálnej poisťovne sa stotožňuje so strategickými zámermi a cieľmi obsiahnutými v tomto materiáli a vyjadruje im svoju podporu.